  Виталий Пронин 59 ар талэсь азьло Пичи Пурга черкогуртын нылпиослы ватсаса тодон-валан сётонъя центр кылдӥз. Та дыр ӵоже со юнмаз, быдэс ёросэ выжызэ лэзиз - 16 дышетон учреждениосын ёзъёсыз усьтӥськемын! Пичи Пурга черкогуртын нылпиослы ватсаса тодон-валан сётонъя центр С. Ехлакова киужлы дышетэ.Ёросын центрлэн данэз паськыт вӧлмемын. Азьвыл аръёсы отчы пиналъёс гинэ вуыло вал ке, туннэ курисько нылпи садэ ветлӥсьёс но, анай-атайёс но. Угось татысь дышетӥсьёслэн киоссы гинэ ӧвӧл, сюлэмъёссы но зарниесь - котькуд нылпиен нимаз ужаны дыр но, кужым но, чидан но шедьто.Та вакытэ ЦДТ-лэн ёзъёсыз ужало пӧртэм гуртъёсын: Баграш-Бигралан, Норьялан, Пугачёвоын, Гожнялан, Учалан, Выль Мӧньялан но мукет. Нылпиослэсь быгатонлыкъёссэс волятон бордын тыршо ваньзэ-ӧвӧлзэ 57 дышетӥсьёс. Центрлэн бурд улаз пыремын 1 сюрс 300-лэсь ятыр пиналъёс. Зэм, та лыдпус пӧлысь бадӟым люкетэз нылъёс луо. Соин ик центр пиосты но гочатыны тырше - вуриськонъя, керттӥськонъя, суредаськонъя кружокъёс вӧзы усьтэмын туризмен, техникаен герӟаськемъёсыз. Озьы туннэ ЦДТ-е 356 пиос кыстӥськизы ини.2014-тӥ арысен центрен быгатыса кивалтэ Нина Сабирова. Нина Анатольевна сюлмаське, нылпиослы татын тунсыко, нош дышетӥсьёслы ужаны капчи мед луоз шуыса. Со понна ӵошен ёросын ортчылӥсь пӧртэм ужрадъёсы пыриськыло.  Ольга Корепанова   